РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/270-21

14. јул 2021. године

Б е о г р а д

На основу члана 84. став 8. Пословника Народне скупштине

Одбор за образовање, науку, технолошки развој и информатичко друштво подноси

**ИНФОРМАЦИЈУ**

**О ТРЕЋЕМ ЈАВНОМ СЛУШАЊУ**

**НА ТЕМУ: „ДИГИТАЛИЗАЦИЈА У СРБИЈИ: ОТВОРЕНИ ПОДАЦИ**

**И ЊИХОВА УПОТРЕБА“**

Одбор за образовање, науку, технолошки развој и информатичко друштво, на деветој седници, одржаној 23. јуна 2021. године, у складу са чл. 83. и 84. Пословника Народне скупштине, донео је **Одлуку о организовању јавног слушања на тему: „Дигитализација у Србији: отворени подаци и њихова употреба“,** на предлог Марине Рагуш, председнице Пододбора за информатичко друштво и дигитализацију. Јавно слушање је одржано 9. јула 2021. године, у „Малој сали“, у Дому Народне скупштине.

Јавно слушање је почело у 10,05 часова.

Јавном слушању су присуствовали: Муамер Зукорлић, председник Одбора, Марко Атлагић, заменик председника Одбора, Марина Рагуш, председница Пододбора за информатичко друштво и дигитализацију, Милица Дачић, Невена Ђурић, Наташа Јовановић, Владица Маричић, Милијана Сакић, Горан Спасојевић, чланови Одбора, Биљана Јаковљевић, заменик члана Одбора, као и народни посланици: Жарко Богатиновић, Братимир Васиљевић, Виктор Јевтовић, Лука Кебара, Дејан Кесар, Весна Марковић, Милија Милетић, Вук Мирчетић, Весна Недовић, Ивана Николић, Оља Петровић и Ђорђе Тодоровић.

Jавном слушању су присуствовали и: представници Канцеларије за информационе технологије и електронску управу Владе Републике Србије: Михаило Јовановић, директор, Драгана Бећић, помоћница директора, Андреја Глушчевић, координаторка за стандардизацију и отварање пројекта, Марија Никшић, Невена Галоња, Иван Божиноски; представници Програма за развој Уједињених нација у Србији ( UNDP ):Франсин Пикап (Francine Pickup), стална представница Програма за развој Уједињених нација у Србији (UNDP), Александра Ивановић, Јелена Ружичић, Тијана Колунџија, Катарина Космина, Сања Аризановић, Ненад Гршић, Дражен Маравић, Невен Добријевић и Милован Добријевић из Програма за развој Уједињених нација у Србији ( UNDP ); представници Амбасаде Уједињеног Краљевства Велике Британије и Северне Ирске у Републици Србији: Шантел Кер (Chantel Care), први секретар, Томас Рајт (Thomas Wright) и Наташа Радовић; представници Швајцарске канцеларије за сарадњу у Србији (Swiss Cooperation Office): Ричард Коли (Richard Kohli), директор и Петар Василев, национални програмски директор; Ђорђе Антић, представник града Ниша, Игор Велић и Војислав Јовић, представници организације цивилног друштва „Сигурне стазе“, Тијана Лежајић, асистенткиња Географског факултета Београдског универзитета и Јелена Братић из компаније „Maјкрософт“ (Мicrosoft).

Учеснике је, у уводној речи, поздравио др Муамер Зукорлић, потпредседник Народне скупштине и председник Одбора. У уводним напоменама истакао је да се серија јавних слушања на тему „Дигитализација у Србији“ одвија у складу са планом организације јавних слушања плану, за шта је пре свега заслужна Марини Рагуш, председница Пододбора за информатичко друштво и дигитализацију, која је веома посвећена раду Пододбора. Председник Одбора др Зукорилић посебно је нагласио да су д о сада организована јавна слушања надмашила сва претходна очекивања. Јавна слушања су осмишљена тако да се сваки пут изабере одређени сегмент из области дигитализације који се обрађује, што је веома битно, јер мора да постоји већа заинтересованост за ову тему, како код народних посланика, тако и грађана. Председник Одбора је обавестио присутне да велики број закона обухвата ову изузетно широку област, и нагласио да је тема трећег јавног слушања веома инспиративна, јер је технологија друштвени аспект који пружа много благодети, ако се разуме на прави начин. Веома је битно да се сагледају сви аспекти технологије, као и едукација у овој области, што је и циљ који се жели постићи јавним слушањима. Председник Одбора др Зукорлић је нагласио да се на уму мора имати хуманистички аспект дигитализације, јер дигитални развој мора бити подређен човеку и не сме га угрожавати.

Председник Одбора се овом приликом захвалио сталном партнеру Програму за развој Уједињених нација у Србији (UNDP), који увек подржава рад Одбора и Пододбора, Швајцарској канцеларији за сарадњу у Србији („Swiss Cooperation Office“), као и Амбасади Уједињеног Краљевства Велике Британије и Северне Ирске у Републици Србији, чији су представници присутни на јавном слушању, као и представницима Канцеларије за информационе технологије и електронску управу Владе Републике Србије.

Након уводне речи и отворања јавног слушања, председник Одбора је дао реч Марини Рагуш, председници Пододбора за информатичко друштво и дигитализацију, која је поздравила све присутне и нагласила да је ово, треће по реду јавно слушање, увод у догађај који ће заувек променити нашу заједницу. Реч је о вештачкој интелигенцији, како је истакла, која је планирана да се пусти у етар крајем текуће године. До тада, задатак овог Пододбора и јавних слушања која се организују, је да се сви сегменти дигитализације представе законодавцу. Председница Пододбора је изразила очекивање да се јавна слушања оджавају и ван седишта Народне скупштине, наглсивши да ће бити организована у „хибридном моду“, тако да ће део учесника бити присутан физички на лицу места, док ће остали учесници моћи да се укључују „*online“*. Сва јавна слушања овог Пододбора се одржавају у „*live stream*-у“ и свако ко је заинетресован може их пратити преко сајта парламента.

Председница Пододбора Рагуш је назначила да ће јавно слушање у првом делу бити у потпуности тематски посвећено отвореним подацима и њиховој употреби, тачније њиховој визуелизацији. На најбољи начин биће представљено колико је визуелизација корисна за креирање добрих и корисних јавних политика и колико то значи грађанима Србије. Обавестила је присутне да ће након првог тематског дела, у паузи јавног слушања, биће отворена изложба у Централном холу, која је посвећена отвореним подацима. Након паузе, рад ће бити настављен дискусијом.

Након уводних речи, Марина Рагуш је дала реч Весни Марковић, шефу Делегације Народне скупштине при Парламентарној скупштини ОЕБС. Весна Марковић се захвалила на позиву за учешће на јавном слушању и нагласила да се о овој теми не говори довољно и да се нада да су јавна слушања почетак веће афирмације ове области и да је улога парламента веома битна у смислу законодавног оквира и промоције важности коришћења, тачније употребе, отворених података. Напоменула је да је важна и улога ОЕБС, јер је ОЕБС Организација за европску безбедност и сарадњу, која се на озбиљан начин бави темом дигитализације и употребом отворених података. Навела је као добар пример „*online“* конференцију, на којој је било речи о употреби отворених података, која је одржана у фебруару месецу ове године и на којој је присуствовало преко 50 представника влада, привредних комора, цивилног друштва и академске заједнице. На конференцији се разговарало о употреби отворених података са циљем креирања нових инвестиционих могућности и унапређењу механизама доброг управљања. Народна посланица Марковић је посебно истакла да је фокус усмерен на управљање земљиштем и на важност отворених катастарских података за пословно окружење, али и на дигиталне алате који би користили инвеститорима, под условом да се правилно примењују. У таквим условима могу да се створе привлачније економије за предузећа и инвеститоре.

Народна посланица Марковић је назначила да су добро анализирани и доступни подаци од суштинског значаја за приватни сектор, јер омогућавају компанијама да ефикасно извршавају своје пословне планове. У овом сегменту је фокус био на потенцијалу отворених података за побољшање пословног планирања, који на тај начин ствара повољно и предвидиво окружење за инвестирање.

На некој од наредних одржаних конференција на исту тему, акценат је стављен на искорењивање корупције, где је циљ био побољшање пословног окружења и јачање поверења грађана у институције, као и каква је улога отворених података и дигиталних алата у том процесу. Развој одговарајуће инфраструктуре за управљање подацима и хоризонтална координација између релевантних владиних министарстава и агенција за координацију отворених података је пресудна за прављење благовремених и високо квалитетних података.

Народна посланица Марковић је изразила став да отворени портали и дигиталне платформе могу играти пресудни улогу у процесу глобалног економског опоравка, чиме се омогућава ефикасан скрининг за улагања, у циљу побољшавања пословне климе и перформанси јавних набавки, ради јачања приступа тржишту и могућности ревизије и брже трансакције. Говорећи о улози ОЕБС-а нагласила је да је суштина да ОЕБС може имати важну улогу у пружању смерница и олакшавању спровођења иницијатива које се односе на отворене податке. У партнерству са другим међународним организацијама ОЕБС може да подигне свест о примени отворених података за јачање интегритета јавног сектора и спречавање корупције, узимајући у обзир чињеницу да су државе чланице у различитим фазама у погледу технолошког развоја. У последњем делу свог излагања народна посланица Марковић је закључила да су због наведених активности, информација и могућности помоћи оваква јавна слушања важна, јер доприносе бољем сагледавању употребе отворених података.

Франсин Пикап, стални представник Програма за развој Уједињених нација у Србији, се захвалила на позиву и поздравила све присутне, као и оне који јавно слушање прате путем „*live stream-а“.* Истакла је да је значај отворених података за дигиталну трансформацију Србије веома важан, јер је дигитализација моћан покретач постизања свих циљева одрживог развоја, који су осмишљени да граде бољу будућност за све укидањем сиромаштва и неједнакости, осигуравањем просперитета и заштитом читаве планете. Да би се у потпуности искористили благодети нових технологија, мора се осигурати доступност високо квалитетних података.

Стална представница Пикап је навела да када државне установе и организације отворе своје податке, то свима даје једнак приступ и ти подаци могу да се користе и у друге сврхе. Отворени подаци су неопходан део сваког доброг процеса јавних политика, посебно када се тежи ка проналажењу нових решења за сложене развојне изазове. Као пример је навела, да је УНДП представио нова сазнања о депопулацији у Србији, која омогућавају увиде (у реалном, стварном времену) о миграцијама унутар земље, профилу и одредиштима грађана који мигрирају (првенствено економске природе), информације о научној дијаспори, као и о деловима Србије који губе или добијају становнике. Сви ови подаци су представљени на отвореним веб платформама, отворени су и доступни за даљу употребу и истраживање. Стална представница Пикап је посебно истакла даСада сви могу да користе ове податке и на основу њих, могу да доносе боље одлуке и усвјају и спроводе ефикасне јавне политике. Такође, статистичари могу да користе ове информације као допуну пописа који је предвиђен за следећу годину. Предузећа могу да их користе за циљање својих услуга на основу локације својих потенцијалних купаца. То је један од примера како отворени подаци могу да нам помогну да решимо проблеме, навела је Пикап. Србија је одличан пример, јер има изванредне и међународно признате резултате у дигиталној подршци процесу вакцинације, који је праћен дигиталним решењима која су лака за кориснике и комуникацију са грађанима путем различитих канала: телефоном, електронском поштом или СМС-ом. Дигитална решења могу помоћи и државним институцијама, укључујући и Народну скупштину, јер отворени подаци могу да повећају транспарентност и изграде веће поверење јавности у јавне институције, истакла је Стална представница Пикап. Уз подршку Владе Швајцарске, УНДП је применио софтвер Е-парламента, у циљу ставарања услова за делотворан и транспарентан рад представника на локалном нивоу у четири локалне скупштине, а очекује се да ће још седам општина ускоро кренути њиховим стопама.

У закључном делу обраћања Стална представница Пикап је истакла да је због свега наведеног потпуно јасно да су подаци и дигитални алати драгоцени за укупан развој друштва, од инпута за креирање политике, борбу против депопулације, али и кризу јавног здравља, па до стварања економских прилика и веће транспарентности и поверења. Због тога, УНДП помаже Влади Републике Србије, да визију дигиталне Србије претвори у стварност. Од 2017. године је УНДП у партнерству са Владом Велике Британије, Светском банком и Канцеларијом за информационе технологије и електронску управу Владе Републике Србије, паралелно радио на неколико пројеката, како би се унапредиле јавне услуге за грађане и предузећа и помогло институцијама да отворе податке, чиме би стимулисали њихову поновну употребу и подржали дигиталну трансформацију у корист свих чланова друштва.

Испред Канцеларије за информационе технологије и електронску управу Владе Републике Србије као говорник на јавном слушању први се обратио Михаило Јовановић, директор, који је представио одређена постигнућа у изради еко-система отворених података, које је Канцеларија спровела у сарадњи са партнерима из различитих сфера у претходне четири године.

Директор Канцеларије Јовановић је истакао да се дигитална трансформација Србије се убрзано одвија последњих неколико година. Пандемија која је задесила цео свет је показала колико је технологија значајан и моћан алат а у Србији је то искоришћено на начин да је свим грађанима Србије омогућен несметан приступ најзначајнијим услугама. Србија је током пандемије добила бројне похвале од више домаћих и иностраних извора, на рачун организације процеса вакцинације. Ово није једини процес, већ је постојала спремност да се сви ресурси ставе на располагање, како би се подржали и други процеси, као што су волонтирања, донације крвне плазме, итд.

Јовановић је истакао да отворени подаци представљају незамнљиво јавно добро на које сви грађани имају право, у складу са законом. Од када је 2018. године усвојен Закон о електронској управи, у коме три члана дефинишу поновну употребу и портал отворених података, Канцеларија је кренула у акцију и данас је ситуација таква да Канцеларија може се похвали бројним постигнућима о којима ће говорити запослени из Канцеларије за ИТ управу.

Директор Јовановић је посебно напоменуо да се у Канцеларији на отворене податке гледа као на интегрални део дигиталне трансформације државе, који своје место проналазе и у очекиваним областима, као што је развој вештачке интелигенције, али и у свакодневним животима, почев од услуга које држава пружа грађанима, преко процеса доношења одлука, до области истраживања и развоја. Иако је Србија направила значајне помаке у отварању података, запослени у Канцеларији желе да се ти помаци прошире и на друге области, те се тако тежи ка томе да се омогући да постоји Србија у којој ће отворени подаци помоћи да се смањи време које грађани проводе у јавном превозу, да се заштите шуме, реке и ваздух, да се смањи број саобраћајних незгода, да се ефикасније пружају здравствене услуге, да заживе паметни градови у којима ће постојати безброј паметних апликација. Области на које ће се запослени у Канцеларији фокусирати у будућности, уз подршку амбасаде Уједињеног краљевства, Фонда за добру управу и УНДП, биће јавне финансије, заштита животне средине, здравство и пословна клима,. Такође, Канцеларија ће се фокусирати и на одрживост активности и резултата који су до сада постигнути. Директор Канцеларије Јовановић је истакао да су то: портал отворених података који броји преко 1.285 скупова отворених података, затим стручна подршка и изградња капацитета других републичких органа и локалних самоуправа за отварање података. Канцеларија ће наставити да мотивише старт-апове, приватни и академски сектор, у смислу да отворене податке користе и укажу на могућности за даљи развој еко система отворених података и потенцијална нова партнерства, у циљу криерања нових модела употребе отворених података и дељења знања.

У закључном делу свог излагања директор Канцеларије Јовановић је истакао да ће сви заинтересовани од отварања изложбе, па током целог месеца јула, имати прилику да у Централном холу Народне скупштине виде изабране примере употребе отворених података. Ова изложба је названа „Отворени подаци за отворену будућност“, јер на тај начин Канцеларија види потенцијал отворених података.

Наредни говорник је била Драгана Бећић, помоћник директора Канцеларије за информационе технологије и електронску управу, која је своје излагање започела податком да ЕУ итекако препознаје значај отворених података, као кључног ресурса за даљи економски развој и иновације, креирање нових послова и друштвени напредак. Изградња економије података је један од стубова развоја јединственог дигиталног тржишта Европе, а само тржиште отворених података се рачуна у милијардама евра. Чињеница је да поновна употреба података који су доступни, пружа прилику многим компанијама, старт-аповима, иновативним центрима, да стварају нову вредност над тим подацима. Помоћница директора Бећић је посебно истакла чињеницу да се Република Србија обавезује и у другим међународним организацијама, које у својим програмима имају иницијативе и правила која се односе на отворене података. Србија је чланица Партнерства за отворену управу, које окупља 79 држава широм света и 20 регионалних влада. У новом Акционом плану за период до 2022. године, укључена је и обавеза (бр.10), која за циљ има да се побољша и унапреди проток информација и података оба нивоа власти као и њихов квалитет и тачност, али такође обавезује да се подаци генеришу, чувају, ажурирају у отвореном формату.

Помоћница директора Бећић је информисала присутне да је до сада та иницијатива била на нивоу да постојеће податке које институције генеришу, па и оне извештаје које објављују на својим сајтовима, буду доступне у отвореном формату на Порталу отворених података. Оно што је задатак Канцеларије у будућности, је да са свим представницима институција разговара и остварује дијалог. Запослени у Канцеларији верују да ће тек увођењем тог отвореног стандарда при изради сваког информационог система, које ће бити обавеза сваког министарства и сваке јединице локалне самоуправе, успети да се креира аутоматизован процес отварања података.

Помоћница директора Бећић је у закључном делу излагања истакла да значај отворених података лежи у чињеници да је такав начин комуникације најбољи механизам да институција покаже своју транспарентност, чиме се показује да су сви подаци деперсонализовани и доступни да се даље анализирају, упоређују и да се доносе закључци. Ти подаци значе и самој управи, запосленима у управи, јер на основу тих података могу да доносе конкретније одлуке. Канцеларија већ око годину и по дана ради са јединицама локалне самоуправе на процесу отварања буџетских података и око 100 буџета јединица локалних самоуправа је пребачено у отворен формат. То представља најбољи показатељ да се не треба плашити отворених података, јер је уз помоћ тих визуализација много лакше разумети одређене ствари. Отворени подаци доводе до боље и брже размене информације између различитим државним институцијама које сакупљају и обрађују сличне или повезане податке и на крају подаци институције постају тачнији што се више користе и размењују. Уобичајено је и да постоје грешке у подацима, али отварањем података, институција или тим који се бави неким извештајима, те грешке може да увиди и да их исправи. Грешке постоје свуда и природно је да постоје, али отварање података у машинско читљив облик помаже да се те грешке брже уоче, а самим тим и да се на време исправе.

Шантел Кер, први секретар амбасаде Уједињеног Краљевства Велике Британије и Северне Ирске у Републици Србији, је у свом обраћању подвукла значај и моћ података, као и то да они морају да буду поуздани и доступни. То је нарочито видљиво било током пандемије, јер су сви доносили одлуке на основу доступних података. На тај начин се пратио и тренд раста или пада броја оболелих и кризни штабови и владе су одлучивали на основу тих података какве ће мере увести. На глобалном нивоу се прате подаци из свих земаља и на основу њих се доносе одлуке које ће земље бити на црвеној или зеленој листи. Када се овај пример посматра у ширем контексту, тек тада је разумљиво колики је значај и потенцијална корист од доступности података у здравству, као и у осталим областима.

Шантел Кер, први секретар амбасаде је истакао да је Канцеларија владе Србије у претходном периоду успоставила правни и институционални оквир, оформила је тимове, стекла је знање, направила је портал, подржала је отварање преко 2.100 сетова података, подржала је поновну употребу података, али и даље постоји потреба да се отворе подаци који имају велику вредност и у смислу транспарентности али и на тржишту. Корист од отворених података је огромна и огледа се у већој транспарентности институција и позивању на њихову одговорност. Јачи интегритет јавних институција је природна последица транспарентности и одговорности, а отварања података у области јавних финансија би омогућило праћење трошкова и ефикасније управљање новцем пореских обвезника. Истакла је да корист постоји и у унапређењу рада јавне управе, штеди се на времену и добија се бољи квалитет пружених услуга за грађане и привреду. Услуге и доступност информација би могли да се прилагођавају и демографским и многим другим факторима и условима, али битно је и укључивање грађана у саме процесе одлучивања и креирања јавних политика. Економски значај је велики, а вредност ове гране „ИТ“ индустрије је већ данас велика, а претпоставке су да ће убрзано расти наредних година. Укупна вредност ове индустрије, отворених података у Уједињеном краљевству се процењује на преко 22 милијарди фунти. Напоменула је да су према последњим подацима, могућности огромне, а процењено је да употреба отворених података у саобраћају може возачима у ЕУ да уштеди 629 милиона сати чекања на путевима.

У закључном делу свог обраћања назначила је да вредност податка може да буде кључна, само ако институције отворе податке и учине их доступним. У супротном, подаци ће бити само неискоришћена сировина. Због тога је битно да постоје и одржавају се догађаји овог типа, на којима се говори о дигитализацији, а уједно се и подиже свест грађана и из тог разлога Амбасада Уједињеног Краљевства и даље ће подржавати Канцеларију за за информационе технологије и електорнску управу, али и остале институције. Фонд за добру управу Уједињеног краљевства је највећи билатерални донатор у Србији, у области дигитализације, јавне управе и отворених података. Од 2015. године, као подршка реформама у Србији, издвојено је преко 20 милиона евра и подршка реформским процесима ће бити настављена и у будућности, јер је заједнички циљ да се створи економски оснажено и отворено друштво, а отворени подаци могу у томе пуно да нам помогну.

Народним посланицима се следећи обратио Ричард Коли, представник Швајцарске канцеларије за сарадњу у Србији. Ова канцеларија значајно доприноси раду УНДП-а, као и разним пројектима у области дигитализације. Господин Коли је истакао да отворени подаци представљају будућност надзора над управом и помажу у смањењу корупције и омогућавајући већу транспарентност. Влада Швајцарске је била један од лидера у пружању подршке транспарентности и одговорности парламената. Напоменуо је да су отворени подаци моћно, али и драгоцено средство за сарадњу са грађанима, што је видљиво у свим снажним демократијама у свету. Заједнички напори Швајцарске канцеларије за сарадњу и УНДП су допринели успостављању парламентарног портала о фискалној транспарентности 2015. године. Овај портал је омогућио народним посланицима да имају приступ подацима о годишњем буџету, са детаљним подацима о расподелама по директним буџетским корисницима и планираним средствима према функционалним класификацијама извора финансирања. Оно што је од посебног значаја јесте да портал садржи извештаје о извршењу буџета, што олакшава народним посланицима да прате државне расходе. Швајцарска Влада ће подржавати одржавање портала, како би обезбедила његову пуну оперативност у складу новом методологијом Министарства финансија.

Ричард Коли је истакао да ће Канцеларија и даље радити на отварању података, не само у односу на народне посланике, већ и у односу на јавност. Појединачни одбори и парламентарне групе добијале су подршку у организовању јавних расправа и седница. Ова подршка се наставља и кроз трећу фазу пројекта, под називом „Јачање парламентарне демократије и инклузивног политичког дијалога“. То је пројекат који се спроводи заједно са УНДП, али и са неколико одбора и група, укључујући и новоосновани Пододбор за информационо друштво и дигитализацију.

Нагласио је да као друштво морамо бити спремни да скренемо пажњу на опасност коју дигиталне иновације могу донети по приватност грађана. Због тога је пресудно водити отворену истинску дебату о утицају дигитализације на људска права и одговорној употреби ових технологија. Да би се унапредила активности народних посланика по овим питањима, Швајцарска канцеларија је подржала успостављање вишестраначке мреже за дигиталну безбедност, која ће такође подићи и појачати свест и обликовати политике за заштиту рањивих група, а посебно малолетника на интернету.

Ричард Коли је у свом излагању, у завршном делу истакао да је су од великог значаја и заједничке седнице Одбора за финансије, Државне ревизорске институције и локалних скупштина, као важан механизам за јачање транспарентности и успостављања добрих пракси у управљању локалним финансијама. Због тога је велико задовољство било видети и локалне организације цивилног друштва које су такође учествовале на овим седницама локалних одбора и на тај начин повећале укупну транспарентност и инклузивност, као и снагу овог процеса. Препознајући неискоришћене потенцијале на локалном нивоу, Швајцарска је дала пуну подршку дигитализацији општинских и градских парламената широм Србије. Један од кључних доприноса за рад локалних скупштина био је развој јединственог софтвера Е-парламента, који пружа већу ефикасност, доприноси уштеди новца и транспарентности локалних скупштина. Поред тога, примењени су и нови иновативни алати за двосмерну комуникацију са грађанима, као што су : „Буџетски портал“ и „Питајте свог локалног представника“ који су, такође, примењени са отвореним сегментима података и постављени на веб локацијама градова и општина. Због тога ће Швајцарска и даље подржавати пројекте у области отворених података са циљем да сви отворени подаци могу слободно да се користе и деле међу грађанима од стране медија и осталих институција.

Андреја Глушчевић, координатор за стандардизацију и отварање података Канцеларије за информационе технологије и електронску управу, је представила, како је навела, „место где отворени подаци живе“. То је „ Портал отворених података“, на коме од 2017. године своје податке објављује 96 организација са преко 1293 ресурса, сетова података у отвореном формату. Од тих 96 организација, 49 су јединице локалне самоуправе, које су врло активне у објављивању својих података. Оно што се показало у пракси на европском нивоу, је да су највећи корисници отворених података саме локалне самоуправе. Такође, седам министарстава је у поступку отварања својих података, четири државне агенције и три канцеларије, од којих је једна и сама Канцеларија. Портал има преко 1.318 корисника и 34 примера употребе, а корисници су они људи који су активно укључени у рад на Порталу, те је забележено да „Портал отворених података“ има преко две хиљаде посета дневно и да су људи јако заинтересовани за наведене податке.

Андреја Глушчевић је посебно истакла као један од примера употребе података : отворене буџете. Канцеларија је почетком 2020. године урадила стандардизацију, сагледала буџете локалних самоуправа, начине њиховог објављивања и почела да ради са јединицама локалних самоуправа. До овог тренутка је отворено 99 буџета за 2020. годину и 31 за 2021. годину. Презентација је показала да се након одабира (на сајту Портала) локалне самоуправе, види да су расходи и приходи обележени различитим бојама, а расходи се могу гледати у виду лоптица, које су различите величине у зависности од количине расхода. Овај приказ је најприхватљивији грађанима и једноставним притиском на црвено дугме, могу га преузети у *Excell* формату. Ово је уједно и начин да јединице локалних самоуправа започну међусобну сарадњу и упоређивање. На страници Портала су доступне и календарске године, које могу да се бирају, а и услуга „Гугл транзит“, која грађанима пружа неколико услуга - од начина како да стигну од тачке А до тачке Б, до времена поласка превозног средства.

У закључном делу излагања Андреја Глушчевић је навела да су Запослени у Канцеларији тренутно фокусирани на оно што предстоји у будућем периоду - рад на квалитету података, на стандардизацији и омасовљењу, као и на побољшању читавог процеса.

У току паузе која је трајала до 12,35 часова, у Централном холу Народне скупштине је отворена изложба под називом ”Отворени подаци за отворену будућност”. Изложбу је отворио Михајло Јовановић, директор Канцеларије за информационе технологије и електронску управу вВладе Републике Србије. Тема изложбе су отворени подаци, а представљено је 10 најбољих решења у креирању апликација отворених података који ће бити доступни посеотицима у Централном холу Народне скупштине Републике Србије током јула месеца.

Након паузе, јавно слушање је настављено презентовањем резултата који су остварени у процесу отварања података у граду Нишу. Резултате је представио Ђорђе Антић, из Кабинета градоначелника Града Ниша. Градска управа Ниша је желела да изгради стандарде у успостављању и ефикаснијем функционисању градског нивоа власти и на тај начин да обезбеде модел и средства за боље доношење одлука, уважавајући испуњење потреба грађана, што представља први и најважнији циљ. Отварањем података, Град Ниш је дао допринос у остварењу стратешког опредељења Владе Републике Србије и испунио обавезу дефинисану Законом о електронској управи, Програмом развоја електронске управе у Републици Србији за период од 2019. до 2022. године, као и Акционим планом за његово спровођење.

Ђорђе Антић је нагласио да је су од 2019. године остварени значајни резултати у отварању података кроз активности Градске канцеларије за локални економски развој, која је и иницирала овај процес у склопу националног пројекта „Отворени подаци - отворене могућности“, који је спроведен у сарадњи са Програмом за развој Уједињних нација (УНДП) , Канцеларијом за информационе технологије и електронску управу Владе РС, Светском банком и Фондом за добру управу Уједињеног краљевства.

Ђорђе Антић је у свом илагању посебно напоменуо да је Град Ниш први отворио сетове података целокупне градске управе, свих 17 њених организационих јединица/секретаријата и 12 јавно-комуналних предузећа. Отворено је преко 100 ресурса са сетовима података који су постали доступни за преглед, преузимање и поновно коришћење на националном порталу отворених података. Као посебно значајни за јавност, могу се издвојити подаци о јавном превозу које грађани могу да користе путем „Гугл транзит“ сервиса, подаци о основним и средњим школама, о пољопривредном земљишту, енергетским подацима градске топлане, квалитету вода, паркинг зонама и паркиралиштима, пијачном барометру, просторним и урбанистичким плановима, комуналној милицији, пословном простору у власништву града, грађевинским и употребним дозволама, озакоњењу, као и буџет града. Ђорђе Антић је образложио да су ови скупови података на располагању у машински читљивом облику градским службама и органима, али и грађанима и привреди, у сврху креирања нових могућности за развој привреде и запошљавања и нових вредности кроз доступне информације, анализе и услуге. Сви сетови података објављени су уз пуно поштовање Закона о заштити података о личности као и правног оквира који важи на територији ЕУ кроз општу Уредбу о заштити података.

Истакао је и да је Научно-технолошки парк Ниш у току ове године помогао да се креирају нови сетови података и пружио је велики допринос у стварању нових вредности на основу отворених података. Више софтверских тимова је радило на креирању „вајбер чет ботова“ који користе отворене податке града Ниша из различитих области. Највећи број реализованих решења се односи на урбану мобилност и корисници ових система за комуникацију и интеракцију могу да реализују своје потребе кроз потпуну аутоматизацију целог процеса.

Представник Кабинета градоначелника је информисао присутне да је у оквиру програма „*Swiss PRO“,* који спроводи Канцеларија УН за пројектне услуге (УНОПС), инициран процес пружања стручне помоћи за отварање података, као предуслов за стварање паметних сервиса града Ниша. У новој систематизацији градских управа отворени подаци су системски сагледани кроз описе послова запослених у свим управама, као и у другим организационим јединицама. Одлука коју Скупштина града Ниша треба да донесе, тиче се отварања, ажурирања и одржавања отворених података и скупова отворених података из делокруга надлежности града Ниша. Овом одлуком ће се регулисати права и обавезе органа локалне самоуправе, јавних предузећа, комуналних предузећа, јавних установа, као и свих правних ентитета чији је оснивач или суоснивач Град Ниш, али и области од јавног интереса по приоритетима за отварање података, носиоци одговорности и рокови за спровођење ових активности. Ову одлуку ће пратити и правилник о отварању, ажурирању и одржавању отворених података и скупова отворених података, као техничко упутство како треба спроводити процес у органима града. Због постигнутих резултата, Град Ниш је више пута промовисан као пример добре праксе у региону.

Наредни говорник је представио пример добре праксе. Игор Велић, представник организације „Сигурне стазе“, је представио два пројекта која се тичу отворених података, а који имају свој концепт у прављењу будућих паметних градова на територији Републике Србије. То су две ГИС (Географски информациони системи) интерактивне мапе. Оба пројекта су развијена уз подршку УН и везана су за циљеве УН, безбедност саобраћаја и добар систем градског превоза у градовима са равијеном пешачком и бицикистичком инфраструктуром. Обе платформе се баве рањивим учесницима у саобраћају, децом, бициклистима, пешацима, старим особама и особама са инвалидитетом.

Игор Велић је присутне информисао да су захваљујући отвореним подацима, лоциране критичне локације у Бору са просторним расподелама саобраћајних незгода, обележеним пешачким прелазима и евентуелним проблематичним локацијама у зонама школа, те су се на тај начин добиле сигурне руте кретања. Захваљујући географским информационим системима, развијена је савремена методологија прикупљања података, њихова конверзија и претварање тих података у дигитални облик. Дигитални облик је читљив и за просторну и за визуелну презентацију података, а њихова предност је у томе што су јединствене и садрже „*crowdsourcing“* компоненту, која омогућује партиципацију грађана у процесу доношења одлука. Преко те компоненте је омогућено на обе мобилне апликације, да сваки грађанин Бора може да убележи локацију на карти, да дода опис проблема, да предложи решење и изложи своје потребе.

Игор Велић је у закључном делу своје презентације истакао да ове апликације могу да послуже и као корисно средство комуникације између свих актера у сфери саобраћајно-урбанистичког планирања, тако да се ствара комуникација између људи из струке и доносиоца одлука, као и између људи из струке и грађана, али и између грађанa и доносиоца одлука. Грађанима Бора је пружена прилика да могу да искажу своје потребе: где је потребан парк или где је потребно ставити успориваче саобраћајa, где је потребно пројектовати зону 30, бициклистичку стазу, пешачку инфраструктуру итд. Овај други пројекат се зове „Стазе урбане мобилности на територији града Бора“ (mobilitibor.com) и развијен је уз помоћ Београдске отворене школе и “USАID”. Ово су веома важни пројекти, јер је унапређење саобраћајно-урбанистичког простора незамисливо без употребе отворених података, информационих технологија и софтверског инжењеринга.

Отворене податке и здраву околину је објединио и Географски факултет, те је Тијана Лежајић, асистент на Географском факултету представила пројекат Географског факултета под називом „Шуме и клима“. Да би се дијагностификовали проблеми који постоје у очувању животне средине, неопходни су одређени параметри који се прате сензорима и који дају одређене податке, које треба отворити да би се дошло до решења како да се заштити и очува животна средина.

Тијана Лежајић је напоменула да уколико ти подаци нису отворени, немогуће је изнаћи права и ефикасна решења, те стога, отворени подаци јесу отворене могућности. Гледајући са те стране, отворени подаци у животној средини треба да дају одговоре на много питања, која уз адекватне просторне анализе могу да доведу до правог и ефикасног решења постојећег проблема и до унапређења и заштите животне средине. Географски факултет је кроз поменути пројекат покушао да нађе одговор на једно такво питање које гласи „Где посадити дрво?“, уз помоћ Центра за развој неформалног образовања грађана и Српског завода за свемир.

Напоменула је да је за потребе овог пројекта, пројектни тим користио отворене податке, од сателитских (који покривају целу планету), али и податке који су сакупљени на другачији начин (осматрањем са земље). Потом је од тих података направљен алгоритам, преклопљени су подаци и добијени су пиксели, тачније добијене су одређене површине у реалном простору, које је погодно пошумити тачно одређеним врстама. Када се кликне на портал „*šumeiklima.org.“,* отвора се карта на којој је могуће изабрати једну од шест врста дрвећа, те тамо где је најтамнија зелена боја на карти, тамо је најпогоднији терен за пошумљавање. Црвена боја на карти указује на заштићена подручја, где се пошумљавање посебно планира, али црвена боја означава и већ постојеће шуме. У овом резултату постоји одређена врста ограничености због улазних (сателитских) података. Тијана Лежајић је посебно подвукла да сателитски подаци најчешће нису високе резолуције, тако да у том смеру решење може да се даље развија и да се користе прецизнији подаци и није разматран административно-правни оквир (нису посматране физичко-географске карактеристике на одређеној локацији, да ли је ту планирано пошумљавање или је планиран само дрворед или слично). Овај пројекат намеће и размишљање на тему - ако се у Србији пошуми све што се може пошумити, колико угљен-диоксида ће те шуме апсорбовати у борби против климатских промена? Предуслов за одговор на питање је одредити где је све могуће у Србији пошумљавати. У овом моменту, овај пројекат подржавају више јавних управа и министарстава, државних управа и европских фондова.

Тијана Лежајић је присутне на јавном слушању информисала да је Пројекат награђен Европском наградом за младе, у категорији "Пријатељ планете" и наградом Светског самита у категорији младих иноватора, где је пројекат у конкуренцији од преко 400 пројеката добио једну од пет награда. Последња фаза пројекта је реализована у време пандемије и подржало ју је Министарство за заштиту животне средине. Том приликом су на терену посађена и прва стабла, у две локалне самоуправе: Нишу и Бору.

Излагање Тијане Лежајић је било последње по програму јавног слушања, те је рад настављен дискусијом. Виктор Јевтовић, народни посланик је истакао важност отворених података и похвалио спремност и брзо реаговање Канцеларије у пандемији и током вакцинације. Истакао је важност дигиталне технологије и у оквиру ње, правилно и сврсисходно коришћење отворених података, а као позитиван пример је навео „*homebanking“*, начин плаћања који корисницима штеди и време и новац. Истакао је и да је Србија потписала Споразум о зајму са ММФ, на износ од 82.600.000,оо евра. Ова средства ће се улагати директно у зелену површину.

Председник Пододбора Марина Рагуш је затражила појашњење о тамној страни коришћења отворених података. Наиме, ово јавно слушање , према речима Председнице Рагуш, треба да сагледа ово питање из свих аспеката. Поред добрих страна коришћења отворених података, у научној заједници има и оних других тонова које говоре о погрешној интерпретацији отворених података, њиховој злоупотреби у крајњим анализама као и њиховој доступности. Напоменула је да је пуно дилема о прецизности и тачности отворених података, нарочито оних које на крају резултирају у лошим јавним политикама.

Драгана Бећић, помоћник директора Канцеларије за информационе технологије и електронску управу је истакла да и они у сарадњи и раду са другим институцијама наилазе много пута на неразумевање, те да је мишљења да је проблем у недовољној едукованости државних службеника. Канцеларија учествује у низу едукација у оквиру Националне академије за јавну управу. Кроз ову едукацију државни службеници добијају основна знања о отвореним подацима, о Порталу, о томе који подаци никада не могу бити отворени, на који начин се деперсонализују сетови података и друго. Овом приликом се захвалила и народним посланицима који су препознали значај ове теме и који се залажу за отварање података.

На самом крају јавног слушања, председник Пододбора Марина Рагуш је све присутне упознала да се свако јавно слушање снима и да се архивира, те ће на последњем организованом јавном слушању, које ће се одности на људска права и на позицију човека у дигиталнм друштву, највероватније и премијерно бити приказан документарни филм од 10-ак минута, који ће представљати кратак приказ рада Пододбора и јавних слушања о дигиталној технологији, а која су реализована уз велику и несебичну стручну помоћ свих запослених у Канцеларији за информационе технологије и електронску управу.

Јавно слушање је завршено у 13,40 часова.

Саставни део Информације са јавног слушања чини и обрађени тонски снимак у писаној форми.

СЕКРЕТАР ОДБОРА ПРЕДСЕДНИК ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Муамер Зукорлић

Достављено:

*у Народној скупштини Републике Србије*:

- председнику Народне скупштине

- члановима Одбора за образовање, науку, технолошки развој и информатичко друштво